1. **O le poto o loo i poloa’iga (Salamo 119).**
	* O le manatu autu o le Salamo 119 o poloa’iga ia a le Atua faapei ona faailoa mai i Lana Afioga.
	* E faapei o le tele o nisi o vaega oi le Tusi Paia, ua faatusaina i lenei salamo le olaga i se ala o loo faapea ona uia e tagata ta’ito’atasi. O lenei ala e mafai ona taitaiina atu ai oe i le ola e faavavau, poo le malaia foi e faavavau. E faapefea la ona filifili i lea ala sa’o?
	* Ua faamalamalamaina e le Afioga Paia a le Atua le ala tonu (Salamo 119:105); e faamamāina ai (Salamo 119:9); e taitaiina ai o tatou ala (Salamo 119:133); ma puipuia i tatou mai le mata’utia o ala leaga (Salamo 119:101).
	* O le ola e tusa ai ma le Upu a le Atua o lona uiga e tatau lava ona tausiusi i poloa’iga faale-lagi (Salamo 119:4). E le gafatia e so tatou malosi ona faia faapea, ae ua tatou mautinoa, e ala i lo tatou mafaufau loloto i ai faatasi ai ma le fesoasoani a le Atua, o le a mafai ai ona tatou maua atili, le poto sili atu e tausia ma puipuia ai i tatou e ala i nei poloa’iga (Salamo 119:5-6).
	* O le tausiga o poloa’iga e le na o se uiga i fafo, a’o le faaalia o se natura faamaoni o le mafaufau ma le loto (Salamo 119:7, 148).
2. **O le amataga o le poto (Salamo 90).**
	* O loo ua tatou ola mo sina taimi puupuu, pe a faatusatusa atu i le faavavau o Lē na Foafoa, ua na o se mānava lava (Salamo 90:2, 4, 9).
	* I lenei taimi puupuu, ua tatou ola i le agasala, i lalo o le to’asa o le Atua (Salamo 90:8-11). Ae ua faasafuaina mai e le Atua Lona alofa tunoa i a’i tatou, ma ua faamalieina ai i tatou i Lona alofa mutimutivale (Salamo 90:13-14).
	* Pe a tatou faatagaina i tatou lava ia a’oa’oina e le Atua, ona tatou a’oa’oina ai lea o le “faitauina o tatou aso.” O lenei ala, tatou te maua ai le poto, ma ia liua ai i le faatusa moni o lo tatou Foafoa, o Lē ua tatou a’oa’oina ia matata’u ma faaaloalo i ai (Salamo 90:12, 16; 111:10).
	* O le mauaina o le poto e taitaiina atu ai i tatou ia muamua ona salamo, ona faia ai lea o le galuega ua finagalo le Atua ia tatou faia (Salamo 90:3, 17).
3. **O le poto i totonu o tofotofoga (Salamo 95, 81; 105).**
	* **Faafeagai ma tofotofoga ae aunoa ma se poto:**
		+ I Meripa, na tofotofo ai e Isaraelu le Atua: “auā na latou tofotofo ia Ieova, ua faapea atu, Ua i a’i tatou ea Ieova, pe leai?” (Esoto 17:7). Peita’i, i le silafaga a Ieova, o Ia lava le na tofotofoina Isaraelu (Salamo 81:7).
		+ E le’i faamanuiaina Isaraelu i lea tofotofoga, aua sa tumau pea le loto maaa i lona fouvale, lea e tatau ai ona faasalaina (Salamo 95:8-11). I ia mea uma, ae na avatu lava i ai e le Atua le vai sa latou ole atu ai (Esoto 17:5-6).
		+ Ae pe ana afai e popoto, semanū e faamanuiaina lo latou tofotofoina. Ona, mafai ai lea e le Atua ona faia o mea tetele ma le ofoofogia mo i latou (Salamo 81:13-16).
	* **O le poto e faafeagai ai ma tofotofoga:**
		+ Sa faafalepuipuiina Iosefa ma noatia i uamea, sa agaleagaina ma puapuagatia. Ae na ia faia se filifiliga poto: ia auauna atu i le Atua e tusa lava poo le a le tulaga o loo i ai (Salamo 105:16-18; Kenese 39:7-9).
		+ O le taimi lava na ia manumalo ai i tofotofoga, na faaeaina ai o ia e le Atua (Salamo 105:19-21). Sa matuā iloga lava lona atamai, na tofia ai o ia e Farao ina ia a’oa’o atu i ana toeaiina lea lava poto na ia maua mai i le Atua (Salamo 105:22). E ala ia Iosefa, na tuuina atu ai e le Atua ia ola aiga uma o Isaraelu (Salamo 105:23).
4. **O le faatinoina o le poto:**
	* **O le ala e oo atu ai i le leaga (Salamo 141).**
		+ O le Salamo 141 o se tatalo e ole atu ai i le Atua ia laveaiina i tatou mai faaosoosoga i totonu faapea ma fafo (Salamo 141:1-3, 9-10). I lo tatou lava malosi, tatou te le mafai ona manumalo mai ai i faaosoosoga, ona o tatou lava loto e faananau atu lea i le agasala. E manaomia lo tatou tatalo e le aunoa ina ia mafai ona tetee atu ai i faaosoosoga.
		+ **O le Salamo 141:4 ma le 1:1 o loo faailoa mai i a’i tatou le faagasologa o faaosoosoga:**
			1. O le faalagolago atu o le loto i le leaga
			2. O le faia e le tagata o le agasala
			3. E fiafia o ia i le leaga
		+ O loo faamatalaina i salamo le alualu i luma o le, taufaasesē, ma le taufaa’ole’ole o faaosoosoga. Ua na o le faalagolago ia Ieova e mafai ai ona mautinoa le manumalo atoatoa (Salamo 141:8-10). Peita’i, o le manumalo mulimuli i le agasala o loo i ai pea lea i le lumanai (Salamo 1:5-6).
	* **O faamanuiaga i le faia o le mea lelei (Salamo 1; 112; 128).**
		+ O le galuega autu a le poto o le taitaiina atu lea oi tatou lava i le ala sa’o, e tusa ai ma le finagalo o le Atua. O a ni faamanuiaga o le a tatou maua e ala i le faia o lenei mea?
			1. O le a faamanuiaina i tatou (Salamo 1:1; 112:1; 128:1)
			2. O le a manuia a tatou galuega (Salamo 1:3; 128:2)
			3. O le a malolosi o tatou suli (Salamo 112:2; 128:3)
			4. O le a tatou mauaina mea lelei ma le ‘oa (Salamo 112:3)
			5. O le a tatou savavali i le malamalama o le Atua (Salamo 112:4)
			6. O le a tatou pulea lelei a tatou mataupu (Salamo 112:5)
			7. O le a le mapeva i tatou ae o le a manatuaina pea lava i tatou (Sal. 112:6)
			8. O le a tatou le fefefe i ni tala mata’utia (Salamo 112:7)
			9. O le a tatou faatoilaloina o tatou fili (Salamo 112:8)
			10. O le a faaeaina i tatou i le mamalu (Salamo 112:9)
		+ O le feteena’iga o loo i ai nei i le va o le lelei ma le leaga, o nisi taimi e taofia ai i tatou mai i le olioli i nei faamanuiaga uma, pe ua na o se vaega foi e mafai ona olioli i ai. Peita’i, o le a oo mai lea taimi e mafai ai ona faamanuiaina atoatoa i tatou, i le Malo o le Atua.